**Grigori Georgijevitš Denisenko** (ven. Григорий Георгиевич Денисенко; s. 24. tammikuuta 2000 Novosibirsk, Venäjä) on venäläinen jääkiekkoilija, joka pelaa NHL-seura Vegas Golden Knightsissa. Denisenkon vahvuuksiin kuuluvat luistelu, laukaus sekä kiekonkäsittelytaidot. Florida Panthers varasi Denisenkon ensimmäisellä kierroksella 15. pelaajana NHL:n varaustilaisuudessa 2018. Denisenko laukoo oikealta.

Pelityyli
---------

*The Sports Forecaster* -sivuston mukaan Denisenko on klassinen venäläinen laitahyökkääjä, joka nauttii kiekon leipomisesta mailallaan. Hänellä on hyvät pelintekotaidot, mutta Denisenko omaa myös vastustajan peliä rikkovia taitoja hyökkäyspäässä. Hän ei ole kuitenkaan optimaalisen kokoinen NHL-tasolle. Denisenkon tulisi lisätä massaa, parantaa puolustuspelaamistaan ja kurinalaisuuttaan.

Ura
---

### Seuraura

Denisenko syntyi Novosibirskissä, mutta hän loi suurimman osan junioriurastaan kuitenkin Lokomotiv Jaroslavlissa. Denisenko voitti kauden 2013–2014 päätteeksi Venäjän U15-sarjan mestaruuden ja kauden 2014–2015 päätteeksi pronssia. Hän pelasi jälkimmäisen kauden kuitenkin suurimmaksi osaksi Lokomotivin U16-junioreissa, joiden paras pistemies ja syöttäjä Denisenko oli tehoilla 26+51=77, kuten myös U17-junioreissa seuraavalla kaudella 2015–2016 tehoilla 22+39=61. Kaudella 2016–2017 hän oli Venäjän nuorten MHL-liigassa Loko Jaroslavlin kolmanneksi paras pistemies tehoilla 9+13=22.

Kauden 2017–2018 Denisenko pelasi suurimmaksi osaksi Loko Jaroslavlin MHL-joukkueessa, jossa hän voitti kauden päätteeksi mestaruuden, Harlamov Cupin. Denisenko nousi samalla kaudella pudotuspeleissä Lokomotiv Jaroslavlin KHL-joukkueeseen ja sai siellä tililleen neljä ottelua ilman tehopisteitä. Hän teki KHL-debyyttinsä toisessa konferenssivälieräottelussa 17. maaliskuuta 2018 vieraissa SKA Pietaria vastaan. Denisenko sai ottelussa jääaikaa 6.07 minuuttia.

Florida Panthers varasi Denisenkon ensimmäisellä kierroksella 15. pelaajana NHL:n varaustilaisuudessa 2018. Hän teki Lokomotivissa KHL-uransa avausmaalin kauden 2018–2019 kolmannessa ottelussa 9. syyskuuta 2018 vieraissa HC Slovan Bratislavaa vastaan. Kaikiaan Denisenko pelasi liigassa kauden aikana 25 runkosarjaottelua tehopistein 4+2=6 ja kuusi playoff-ottelua tehden kolme syöttöpistettä. Hän pelasi miesten pelejä myös kuusi runkosarjaottelua farmiliiga VHL:n Lada Toljattissa. Denisenko pelasi osan kaudestaan myös Loko Jaroslavlin MHL-joukkueessa, jonka paras maalintekijä hän oli pudotuspeleissä kuudella osumallaan. Hän voitti kauden päätteeksi Harlamov Cupin. Denisenko edusti joukkuetta kauden aikana myös Junior Club World Cupissa, joka päättyi Lokon voittoon. Sarjakauden 2019–2020 hän pelasi kokonaan Lokomotivin KHL-joukkueessa, jossa Denisenko teki 38 runkosarjaottelussa tehot 6+6=12 ja kuudessa playoff-ottelussa yhden maalin. Denisenko vahvisti myös Loko Jaroslavlia Junior Club World Cupissa, jossa hän oli joukkueen paras maalintekijä neljällä osumallaan. Turnaus päättyi jälleen Lokon voittoon.

Toukokuussa 2020 Denisenko teki kolmivuotisen NHL-tulokassopimuksen Florida Panthersin kanssa.

Lokakuussa 2023 Panthers asetti Denisenkon waiwers-listalle josta Vegas Golden Knights poimi hänet joukkueeseensa.

### Maajoukkueura

Denisenko pelasi alle 20-vuotiaiden MM-kilpailuissa vuosina 2019 ja 2020, joista jälkimmäinen turnaus päättyi hopeaan ja ensimmäinen pronssiin. Vuoden 2019 turnauksessa hän jakoi tehoilla 4+5=9 koko turnauksen pistepörssin voiton Suomen Aleksi Heponiemen kanssa, mutta Denisenko vei varsinaisen kärkisijan suuremmalla maalimäärällään. Hänet valittiin turnauksen tähdistökentälliseen. Denisenko valittiin myös Yhdysvaltoja pelatun välieräottelun päätteeksi joukkueensa ottelun parhaaksi pelaajaksi. Vuoden 2020 turnauksessa hän toimi Venäjän kapteenina. Denisenko oli tehoilla 3+6=9 joukkueen paras pistemies. Hän jakoi myös Venäjän sisäisen maalipörssin voiton neljän muun pelaajan kanssa sekä sisäisen syöttöpörssin voiton Nikita Aleksandrovin kanssa. Valmennus valitsi Denisenkon joukkueensa turnauksen yhdeksi kolmesta parhaasta pelaajasta.

Denisenko pelasi myös alle 18-vuotiaiden Ivan Hlinkan muistoturnauksessa vuonna 2017 sekä samana vuonna alle 19-vuotiaiden World Junior A Challengessa. Hän pelasi World U-17 Hockey Challengessa vuonna 2016, jolloin Denisenko voitti pronssia. Hän pelasi myös Lillehammerissa järjestetyissä nuorten olympiakisoissa 2016, jolloin hän voitti pronssia. Denisenko jakoi kuudella syöttöpisteellään koko turnauksen syöttöpörssin voiton joukkuetoverinsa Aleksandr Hovanovin ja Yhdysvaltain Jake Wisen kanssa.

Venäjän A-maajoukkueessa Denisenko on pelannut neljä ottelua ilman tehopisteitä. Hän teki A-maajoukkuedebyyttinsä vain 18-vuotiaana Beijer Hockey Gamesin päätösottelussa 10. helmikuuta 2019 Tukholman Hovetissa Tšekkiä vastaan. Denisenko merkittiin heti Venäjän ykkösketjun vasempaan laitaan Aleksandr Kadeikinin ja Ilja Mihejevin viereen.

Muuta
-----

Denisenkon isoveli Nikolai on pelannut hyökkääjänä VHL-tasolla.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2016–2017 | Loko Jaroslavl | MHL | 28 | 9 | 13 | 22 | 59 | 4 | 0 | 0 | 0 | 0 |
|  | Loko-Junior Jaroslavl | NMHL | 5 | 3 | 1 | 4 | 10 | 5 | 4 | 3 | 7 | 29 |
| 2017–2018 | Lokomotiv Jaroslavl | KHL | – | – | – | – | – | 4 | 0 | 0 | 0 | 6 |
|  | Loko Jaroslavl | MHL | 31 | 9 | 13 | 22 | 30 | 12 | 5 | 2 | 7 | 8 |
| 2018–2019 | Lokomotiv Jaroslavl | KHL | 25 | 4 | 2 | 6 | 58 | 6 | 0 | 3 | 3 | 2 | JMM | 7 | 4 | 5 | 9 | 4 | Ykköstähdistö |
|  | Lada Toljatti | VHL | 6 | 1 | 2 | 3 | 4 | – | – | – | – | – |
|  | Loko Jaroslavl | MHL | 4 | 1 | 2 | 3 | 0 | 4 | 2 | 1 | 3 | 0 |
| 2019–2020 | Lokomotiv Jaroslavl | KHL | 38 | 6 | 6 | 12 | 8 | 6 | 1 | 0 | 1 | 0 | JMM | 7 | 3 | 6 | 9 | 8 |
| 3 kautta | yhteensä | KHL | 63 | 10 | 8 | 18 | 66 | 16 | 1 | 3 | 4 | 8 |

Lähteet
-------

* Grigori Denisenko The Internet Hockey Databasessa (englanniksi)
* Grigori Denisenko Eurohockey-sivustolla (englanniksi)
* Grigori Denisenko *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7  Grigori Denisenko *Elite Prospects*. Everysport Media Group AB.  (englanniksi)
2. ↑  Grigori Denisenko Stats, Profile, Bio, Analysis and More *sportsforecaster.com*. XML Team Solutions, LLC. Viitattu 8.1.2019. (englanniksi)
3. ↑  Протокол игры: СКА - Локомотив *khl.ru*.  17.3.2018. КХЛ. Viitattu 20.6.2018. (venäjäksi)
4. ↑  Протокол игры: Слован - Локомотив *khl.ru*.  9.9.2018. КХЛ. Viitattu 8.1.2019. (venäjäksi)
5. ↑  Elite Prospects - Loko Yaroslavl *eliteprospects.com*. Everysport Media Group. Viitattu 1.6.2020. (englanniksi)
6. ↑  Elite Prospects - Loko Yaroslavl *eliteprospects.com*. Everysport Media Group. Viitattu 1.6.2020. (englanniksi)
7. ↑  Florida Panthers Agree to Terms with Forward Grigori Denisenko *nhl.com/panthers*.  5.5.2020. SUNRISE, Fla.:  Florida Panthers. Viitattu 1.6.2020. (englanniksi)
8. ↑  Florida Panthers kiinnitti venäläislupauksen kolmen vuoden sopimuksella *yle.fi*.  5.5.2020. Yleisradio Oy. Viitattu 1.6.2020.
9. ↑
10. ↑  Elite Prospects - WJC-20 Stats 2018-2019 *eliteprospects.com*. Everysport Media Group. Viitattu 1.6.2020. (englanniksi)
11. ↑  BEST PLAYER OF THE GAME SELECTED BY THE TEAM (pdf) *reports.iihf.hockey*.  5.1.2019. IIHF.  Arkistoitu 3.3.2021. Viitattu 6.1.2019. (englanniksi)
12. ↑  Elite Prospects - Russia U20 *eliteprospects.com*. Everysport Media Group. Viitattu 1.6.2020. (englanniksi)
13. ↑  Elite Prospects - Award - YOG Most Assists *eliteprospects.com*. Everysport Media Group. Viitattu 1.6.2020. (englanniksi)
14. ↑  RUS - CZE (Line Up) *stats.swehockey.se*.  10.2.2019. Svenska Ishockeyförbundet. Viitattu 1.6.2020. (englanniksi)
15. ↑  Nikolai Denisenko *Elite Prospects*. Everysport Media Group AB.  (englanniksi)